Керки - Ичӧт Пера выль туй восьтасны моз тӧлысь коймӧд декадаын.

Та йылысь Коми Республикаса Юралысь Вячеслав Гайзерлы талун юӧртіс дінмулӧн Туй агентствоса юрнуӧдысь Эдуард Слабиков. Вӧдитчӧм вылӧ индӧм участокъяслӧн ӧтувъя кузьтаыс, сы лыдын Вис посёлок дорӧ километрӧн-джынйӧн пыран туй, лоас 61,3 километр. Выль участок стрӧитан кад чӧжӧн туй вӧчысьяс дзоньталісны машинаӧн ветлан Улыс Одес - Ичӧт Пера тӧвся туй.

Э. Слабиковлӧн кывъяс серти, ӧнія кадӧ помалӧны асфальта-бетона туй веркӧс лӧсьӧдан уджъяс Керки - Кабанты-Вис ю участок вылын, нуӧдӧны туй кузялаыс бурмӧдан уджъяс. Сылӧн тэчасӧ сідзжӧ пырисны Вис да Айюва юяс вомӧн автомашинаӧн вуджан кык пос да Москва - Воркута кӧрт туй вомӧн путепровод.

Агентствоса юрнуӧдысь тшӧтш висьталіс, мый тавося ода-кора - лӧддза-номъя тӧлысьясӧ Коми Республикаса Юралысьлӧн тшӧктӧм серти туй вӧчысьяс бурмӧдісны “серпантин” туй, медым сы вывті вермисны лӧсьыда ветлыны грузӧвӧй да легкӧвӧй машинаяс. Э. Слабиков юӧртіс, мый Коми Республикаса Юралысь Вячеслав Гайзерлӧн Ненецкӧй автономнӧй кытшса Губернатор Игорь Фёдоровкӧд аддзысьлӧм бӧрын “серпантин” вылын нуӧдан уджъяссӧ ӧттшӧтш кутасны могмӧдны сьӧмӧн и Ненецкӧй автономнӧй кытшса груз новлӧдлысьяс. Суседъяскӧд вынъяс ӧтувтӧмыс сетас позянлун бурмӧдны “серпантин” туйсӧ, кутшӧмӧн заводитасны вӧдитчыны трассалысь выль участок восьтытӧдз.

“Талун автомашина туйсӧ стӧча стрӧитӧны вынсьӧдӧм графикъяс серти да позьӧ веськыда шуны, мый стрӧитан участокъяс вывті заводитасны ветлыны планируйтан кадколастъясӧ – тавося моз тӧлысьын”, - тӧдчӧдіс Эдуард Слабиков.

\*\*\*Выль туйсӧ стрӧитӧны “Трансстройсервис” да “Труддорстройпром” организацияяс.